בקרוב ייפתח באשלים שבנגב המגדל הסולארי הגבוה בעולם שצפוי לספק חשמל לכ-120 אלף משקי בית בישראל ובסך הכל 121 מגהוואט של חשמל מאנרגיה מתחדשת – 1% מכלל צריכת החשמל במדינה. המגדל הוא תוצר של פרויקט משותף בין חברת ברייטסורס מקליפורניה וג'נרל אלקטריק האמריקאית ביחד עם קרן נוי הישראלית. עלותו הכוללת של הפרויקט היא 773 מיליון דולר.

המגדל הסולארי יעמוד במרכזו של שדה ענק בשטח של 3.15 קמ"ר של 50 אלף מראות שיודעות לעקוב אחרי תנועת השמש. המראות ישמשו לריכוז קרני השמש לכיוונו של דוד גדול שימוקם על המגדל – מה שאמור להביא להרתחת המים שיזינו טורבינת קיטור שתייצר את החשמל. לפי אתר האינטרנט של ברייטסורס, המגדל הסולארי המתוחכם הזה יחסוך פליטה של 110 אלף טונות של פליטת פחמן דו חמצני.

לפי ניתוח סטטיסטי של BP, רוב צריכת האנרגיה בישראל (42%) מגיעה משריפת דלקים נוזליים, אחר כך שולט הפחם (29%) שנחשב למזהם מאוד ובמקום השלישי (28%) הגז הטבעי. כך שאם הממשלה תצליח לעמוד ביעד של אספקת 10% מהאנרגיה בישראל ממקורות מתחדשים – איכות האוויר במדינה צפויה להשתפר באופן משמעותי.

בנק ההשקעות האירופי (EIB) מלווה את הפרויקט והוא העניק לו הלוואה של כ-200 מיליון דולר – כחלק מהמלחמה של האיחוד האירופי בהתחממות הגלובלית. בכל מקרה, יש לפחות עוד שנה שלמה עד שהמגדל יתחיל לפעול.